# אמוג'י

אמוג'ים
**אמוג'י** (ביפנית: **絵文字(えもじ)** [emodʑi] – חיבור של המילים: 絵 (תמונה או ציור) + 文字‏ [modʑi] (אות). בעברית: **סִמְלוֹן**) הוא תמונה דיגיטלית קטנה או סמל שנועדו לבטא רעיון מסוים או רגש באמצעי תקשורת אלקטרוניים.

בתחילת דרכו היה האמוג'י מיועד בעיקר לבטא את התרבות היפנית. עם הופעת הטלפונים החכמים השתדרגו סמלי האמוג'י, וכיום קיים מגוון רחב של אמוג'ים. האמוג'י משמש גם בעולם הסלולר וגם ברשתות החברתיות. בישראל ובעולם המערבי בכלל, הפך האמוג'י לתופעה תרבותית ומסחרית, ונוצרו סביבו מוצרים נלווים כגון: כריות, גלידות, חוברת מדבקות ועוד. עם התקדמות הטכנולוגיה הפך האמוג'י לנפוץ מאוד, ולעיתים נעשה בו שימוש כתגובה בפני עצמה. סמלים נפוצים הם אמוג'י מחייך, כועס, נרגש ועוד. בעברית ניתן להשתמש גם במונחים **פרצופון** כאשר האמוג'י הוא בצורה של פרצוף, או **רגשון** כאשר הוא מבטא רגש.

## היסטוריה

בשנת 1995, ניתן היה לשלוח באמצעות טלפונים סלולריים ואיתוריות ביפן איורים של הבעות פנים שונות. ב־1999 חברות סלולר יפניות הציגו את האמוג'י לראשונה כסט של 176 דמויות בגודל של 12×12 פיקסלים במערכת יפנית בשם IMORD (רשת אלחוטית).בעבר הביטוי הגרפי לרגשות נעשה באמצעות סימני פיסוק בסיסיים - רגשונים (אמוטיקונים). אך ההתפתחות הטכנולוגית המהירה תרמה להרחבת התחום. האמוג'י הצבעוני הראשון נוצר על ידי מעצב יפני בשם שיגטאקה קוריטה, שהיה חלק מצוות שפיתח פְּלַטְפוֹרְמָה (מסדת) לאינטרנט סלולרי עבור חברת תקשורת יפנית. באותו הזמן נולדה גם המילה emoji. בתחילת הדרך, האמוג'ים יועדו לביטויים גרפיים המקובלים ביפן, כגון מסכות פנים, או פרח לבן ששימש לציון הצטיינות בשיעורי בית. האמוג'ים ייצגו בתחילה את המאכלים היפניים המפורסמים כמו סושי, כדורי אורז, ועוד. עם השקת הטלפונים החכמים התחילה פריצת הדרך המשמעותית של האמוג'ים, שהתבטאה ביכולות גרפיות רחבות ובעושר תוכני שבא לידי ביטוי במגוון אפליקציות. בנוסף לעולם הסלולר, גם עולם הרשתות החברתיות שהתפתח, תרם לשימוש הנרחב באמוג'ים.

הסמל הנפוץ ביותר ברשת בשנת 2014 היה אמוג'י של לב.[דרושה הבהרה][דרוש מקור].בית משפט לתביעות קטנות העניק לאמוג'ים תוקף חוזי[דרוש מקור].

### התפתחויות, שינויים וביקורת

ביוני 2015 אחד החידושים שחברת אפל הציגה היה הוספת הדגל הפלסטיני במערכת ההפעלה iOS 9.

אמוג'י בוכה מצחוק אושר כחלק מהיוניקוד בשנת 2010. אמוג'י זה מסמל תחושה של צחוק ושמחה. האמוג'י נבחר למילת השנה על ידי אוניברסיטת אוקספורד בשנת 2015. אמוג'י זה היה אחד ה-10 האמוג'ים הפופולריים ביותר בשימוש באתר אמוג'יפדיה בשנים 2014–2018. בשנת 2017, אפל ציינה כי האמוג'י בוכה מצחוק הוא האמוג'י הנפוץ ביותר בשימוש במערכת ההפעלה iOS.

הצבע המקורי של של גוון עור האמוג'ים היה לבן. חמשת הגוונים הנוכחיים הוספו רק בתחילת 2015, והם מבוססים על סולם פיצפטריק , שמגדיר שישה גוני עור לפי תגובתם לקרינת אור על-סגול. הצהוב נבחר כברירת מחדל משום שהוא נחשב לגוון לא אנושי ולכן נייטרלי מבחינה אתנית. עם זאת, עלו טענות[דרוש מקור: ע״י מי?] כי תווי הפנים של האמוג'ים החדשים עודם מבטאים תווי פנים של אנשים לבנים. בשנת 2016 הוספו אמוג'ים של זוגות חד-מיניים ובני אדם בגווני עור שונים, וזאת בשל ביקורת שנשמעה על היעדר גיוון בצבעי העור של הדמויות. אלפי משתמשים חתמו על עצומה שהוגשה ל-DoSomething ובעקבותיה הודיעה אפל שתעבוד עם יוניקוד, כדי ליצור אמוג'ים בגווני עור שונים. הצבעים החדשים ניתנים ליישום בכל דמויות האמוג'י הקיימות, כאשר בלחיצה ארוכה על הדמות תיפתח אופציה לגוונים השונים. חידושים נוספים הוצגו בגרסת IOS 8.3, משתמשים שהתנסו בגרסת הבטא דיווחו כי מאמוג'י התפילה הוסרה ההילה - קרני האור שזורחות מסביב לידיים. גם באגף המכשירים ישנם שינויים - הסמלים של השעון, הטלפון, והמחשב שודרגו לאייפון, Apple Watch ו־iMac

גיוון צבעי האמוג'י הביא לא פעם לסוגיות של נימוסים ומוסר, ועמדותיהם של המשתמשים משתנות לפי צבע, גיל, מעמד ועוד, ואף הביאו לביקורות פומביות על ידוענים.

בפייסבוק התווסף אמוג'י "למי שמרגיש שמן", הדבר עורר תגובות רבות מצד גולשים שמצאו את הסמיילי הזה פוגעני. למעלה מ-15,000 גולשים חתמו על עצומה הדורשת להסיר את האמוג'י בטענה שהוא פוגעני כלפי אנשים עם עודף משקל. אמוג'י זה גם גרר ביקורת מצד אנשים הסובלים מהפרעות אכילה.

## שימוש

* אנדרואיד - במערכות הפעלה מבוססות אנדרואיד, התמיכה באמוג'י תלויה בגרסת מערכת ההפעלה. האמוג'י נתמך על ידי האנדרואיד אך ורק בגרסאות מסוימות ומתקדמות. בנובמבר 2013 גוגל הוסיפה במקלדת שלה סט אמוג'י שהיא יצרה לגרסאות אנדרואיד 4.4 ומעלה. כמו כן, אמוג'י נתמך ב-SMS וביישומונים של מקלדות שונות (כגון SwiftKey וGboard) הפועלות באנדרואיד - מספקות גם הן רכיב שמאפשר את השימוש באמוג'י.
* macOS ו־iOS - אפל הציגה לראשונה את האמוג'י במערכת ההפעלה של Mac OS X 10.7 Lion. משתמשים יכלו לצפות ולהשתמש באמוג'י במיילים ובאפליקציות של ההודעות במחשב. המשתמשים יכולים ליצור סמלי אמוג'י באמצעות לוח קלט ייעודי, ניתן לעשות זאת כמעט בכל גרסאות macOS. ב־macOS משתמשים בגופן האמוג'י הצבעוני של אפל, שהוצג בגרסת ה־iOS.
* גוגל כרום - דפדפן כרום תומך באמוג'י בגרסת Unicode 6.2.
* לינוקס – מערכות לינוקס מסוימות תומכות באמוג'י לאחר התקנת גופנים נוספים. ישנן כמה גרסאות למערכת הלינוקס ובכל מערכת צריך להתקין ערכת גופנים בהתאם לגרסת הלינוקס.
* Microsoft Windows - מערכת ההפעלה חלונות (Windows) תומכת באמוג'י בגרסאות ווינדוס 8 ומעלה באופן מלא. בגרסאות אלו ניתן לגשת לאמוג'י דרך המקלדת המובנית שנמצאת על המסך ונקראת "סמיילי", בווינדוס 10 ובווינדוס 11, ניתן לגשת לאמוג'י על ידי המקשים `⊞ Win`+`ץ`.

## ראו גם

* אמוג'יפדיה

**אמוג'ים**:

* אמוג'י פרצוף בוכה מצחוק
* אמוג'י פרצוף מאוהב
* אמוג'י קקי מחייך
* אמוג'י אקדח
* אמוג'י חציל

* אמוג'י: הסרט
* צלמית
* Favicon
* סמליל

## קישורים חיצוניים

 מדיה וקבצים בנושא **אמוג'י** בוויקישיתוף
* טבלת כל האמוג'ים - מסודרת לפי הגרסה ומערכת ההפעלה, בוויקישיתוף
* מקור ראשון, מה אמרת עכשיו? מילון האימוג'ים השלם, באתר nrg‏, 26 ביוני 2015
* שיזף רפאלי, האם האימוג'יז הם שפה?, באתר כלכליסט, 2 ביולי 2015
* אמיתי זיו, כך השתלט האימוג'י על חיינו - ומי עושה מזה כסף?, באתר TheMarker‏, 4 באוקטובר 2015
* מיכל שטיינר, ‏האמת בפרצוף, באתר "אלכסון", 30 באוקטובר 2017
* ניו ריפבליק, שלחת אימוג'י של אקדח. האם תואשם באיום ברצח?, באתר הארץ, 13 בנובמבר 2019
* אורלי גולדווסר, ממציאי האימוג'ים הולכים בדרכם של המצרים הקדמונים, באתר הארץ, 27 בפברואר 2020
* עינת שרון ונעה עמיאל לביא, ‏המדריך השלם ל-118 הסמיילים של אימוג'י, באתר "Time Out ישראל", 19 בדצמבר 2019
* אלון עידן, עדכונים חשובים לגבי התפתחויות בעולם האמוג'ים, באתר הארץ, 1 ביוני 2022
* כיצד מקודד אמוג'י ב-יוניקוד
* אימוג'י בעברית, מדריך לשמות הרשמיים של האקדמיה ללשון העברית באתר getemoji.co.il

## הערות שוליים